Eumen je pomagal Rimljanom kadar koli je lahko, najprej v rimsko-selevkidski vojni (192 pr. n. št.-188 pr. n. št.). Na rimski strani se je v bitki pri Magneziji proti Antiohu III. uspešno boril Eumenov brat Atal II. Rimljanom je pomagal tudi v vojni proti špartanskemu tiranu Nabisu (195 pr. n. št.) in nazadnje v tretji makedonski vojni, v kateri so Rimljani v bitki pri Pidni porazili makedonsko in tračansko vojsko Perzeja Makedonskega. Sam se je vojskoval proti bitinskemu kralju Prusiju I. Vojno je sprva izgubil in zatem z rimsko pomočjo zmagal.